Tiragatso molawana e a simolola
Khansele-potlana ya Molepolole/Lentsweletau ya re e tlaa simolola go diragatsa molawana wa go phutha leruo le le senang tlhokomelo le saila mo gare ga Molepolole Ngwanatsele a le fa gare. E rile a tlhalosa maikaelelo a phuthego ya boeteledipele jwa morafe le balemi-barui bosheng mo Molepolole, mokwaledi wa kgoaolo-potlana ya Molepolole/Lentsweletau Rre Gofaone Kgabanyane a supa fa ba diegetse go diragatsa molawana o ka maikaelelo a go tlhomamisa morero go botlhe ba ba amegang. A re diphetogo tseo maikaelelo a tsone ke go itebaganya le matshwenyego a morafe go lwantsha leruo le jaanong le fetotseng tebego le seemo sa motse ka gona mafudiso le madisetso. A re ba lekodisa bogogi go thusanya le khansele go lwantsaha seemo seo gore barui ba tsee boikarabelo jwa go tlhokomela leruo go hema bogale jo bo tlang. Dikatlholo tsa molawana o di ya go simolola mo go P150 ka letsatsi go duelela tlhogo ya seruiwa se se mo diatleng tsa khansele, e re fa go nnile le tiego ya go itshupa ga morui go dirwe kanamiso ka leruo le le tshegeditweng pele ga le ka rekisiwa ka palabalo. Dikotlhao tse dingwe go kaiwa e tlaa nna tsa ba ba kgoreletsang maiteko a go diragadiwa ga molawana, tse e tlaa nnang P5 000 kgotsa dingwaga tse pedi tsa kgolegelo, kgotsa tsotlhe go lebilwe bokete jwa molato. Thulaganyo ya go fetolwa ga molawana oo, e ne ya lekodisiwa morafe mo tshimologong ya ngwaga ono ka diphuthego tsa kgotla di buisiwa ke modulasetilo wa Molepolole/Lentsweletau, Rre Botokanyana Motoroko. Mogolwane wa ditogamaano tsa khansele potlana ya Molepolole, Rre Kagiso Tiro a re go a tshwenya gore barui ba bo ba itlhokomolosa tsamaiso ka go fetola metse ya magae meraka kgathanong le thulaganyo ya go kgaoganngwa ga tiriso ya lefatshe. Rre tiro a re lefatshe le kgaogantswe ka tiriso go hema go gotlhagotlhana ga tsamaiso, mme a supa gore fela jaaka metse ya selegae e sa tshwanela go ruela, mafelo la temo le bonno jwa seemo se se rileng ga a a tshwanela go bonwa mo lefatsheng la temo go hema go runya ga metsana e e sa tlhomamisiwang. O tsweletse ka go tlhagisa ba ba fetolang tiriso ya lefatshe ba sa sala tsamaiso morago go itse fa letsogo la molao le tlaa ba ama, mme a tswelela ka go gakolola gore diphetogo tse di dirwang ka tiriso ya lefatshe di dirwe ka go sala tsamaiso morago. Mogolwane wa tsa dipalamo mo Mokwena, Rre Andrew Paledi, ene o gateletse gore badirisi ba tsela ba tsee boikarabelo jwa tlhokomelo ya leruo go hema dikotsi tsa dikgomo mo ditseleng tse ditona ka jaana go ka ama seemo sa itsholelo ya malwapa ka ntlha ya go thulwa ga dikgomo ke dikoloi. Rre Richard Mantu wa lekalana la sepodisi le le itebagantseng le go lwantsha seemo sa bogodu jwa leruo mo kgalong eno, a re kgolo ya bogodu mo Mokwena ga e ba robatse e bile e tsweletse ka go gola ka jaana e rotloediwa ke bo radibuthara bagngwe ka go reka dinama tsa bogodu. Rre Mantu o gakolotse morafe go tswa ka methale ya go kgoreletsa maiteko a go utswiwa ga leruo le go upolola ba ba inaakantseng le masula ao. Barui le fa go ntse jalo ba ngogoregetse go fetolwa ga molawana oo gore go dirilwe ka maikaelelo a go ba utlwisa botlhoko ka go ikgatholosa ntlha ya gore motse o goletse kwa masimong go kgoreletsa metsamao ya leruo. Mo mafokong a tebogo, Kgosi Mothuseng Matlhwanye wa kgotla ya Suping o kopile morafe go amogela diphetogo tseo, ka go supa gore go le gantsi fa dikgang tsa ditlhabololo ga di ke di amogelwa ntle le bothata, mme bomolemo jwa tsone bo lemosega go tsweletswe. ENDS